Fil-Qorti ż-żewġ irġiel li kienu arrestati wara l-qabda ta’ 18-il kilogramma ta’ kannabis f’picnic cooler fuq l-iskuna tas-sajd bl-isem ‘Madonna taż-Żejt’, ammettew l-akkużi kontrihom. Sid l-iskuna tas-sajd Keith Barbara ta’ 30 sena mill-Birgu u Silvio Apap ta’ 37 sena mix-Xgħajra li jaħdem fil-kostruzzjoni tressqu quddiem il-Maġistrat Francesco Depasquale. Huma kienu akkużati li assoċċjaw ruħhom ma persuni biex ibiegħu jew jitraffikaw id-droga kannabis, li mportaw id-droga kannabis u li kienu fil-pussess tad-droga kannabis. L-avukati difensuri ma talbux għall-ħelsien mill-arrest iżda talbu li jsir pre-sentencing report għall-kunsiderazzjoni tal-Qorti Kriminali għal meta tiġi biex tagħti s-sentenza. Il-Qorti laqgħet din it-talba u r-rapport irid jitlesta fi żmien sitt ġimgħat. Peress li l-imputati ammettew l-akkużi u li l-piena skont il-liġi hija ta’ aktar minn 10 snin, il-Qort ordnat li l-atti b’rabta ma’ dan il-każ jintbagħtu għand l-Avukat Ġenerali fi żmien tliet ijiem. Barbara u Apap se jkunu qiegħdin jidhru quddiem Imħallef fi stadju ta’ ġuri sabiex jingħataw is-sentenza. Il-Qorti ordnat li jiġu sekwestrati l-flus u l-propjetà taż-żewġ akkużati ħlief il-benefiċċji li jieħdu skont il-liġi. Il-każ seħħ fis-sigħat bikrin tal-Ħadd filgħodu meta l-Pulizija sabet 18-il kilogramma ta’ kannabis fuq l-iskuna tas-sajd bl-isem ‘Madonna taż-Żejt’. Minn stħarriġ li għamel tvm.com.mt jirrizulta li l-Pulizija kienu ilhom jissorveljaw il-movimenti ta’ din l-iskuna sa mis-Sibt filgħodu hekk kif daħlet f’St Peter’s Pool, fl-akwati ta’ Dellimara. Kienu għal ħabta tas-2 a.m. x’ħin il-‘Madonna taż-Żejt’ trakkat mal-moll fl-akwati magħrufa bħala l-Magħluq f’Marsaxlokk. Kien hawn li l-Pulizija tal-Iskwadra ta’ Kontra d-Drogi, assistiti mill-Pulizija tar-Rapid Intervention Unit iċċirkondaw l-iskuna u minn tfittxija li saret fuqha, f’picnic cooler instabu 72 blokka tal-kannabis. tvm.com.mt huwa infurmat li l-iskuna x’aktarx li allegatament telqet mil-Libja. Fuq l-iskuna kien hemm iż-żewġt akkużati.